INTRODUCERE

Educația și formarea profesională sunt elemente fundamentale pentru asigurarea bunăstării în UE. De aceea, una dintre cele șapte inițiative emblematice propuse de Comisia Europeană în cadrul strategiei Europa 2020 se intitulează „O agendă pentru noi competențe și noi locuri de muncă”. Inițiativa vizează o mai bună corelare între oferta și cererea de muncă, inclusiv prin mobilitatea forței de muncă. Acest aspect este deosebit de important în domeniul energiei nucleare în UE.

Rolul energiei nucleare constituie în prezent tema unei dezbateri intense la nivel național și internațional, decizia finală aparținând statelor membre, fie că este vorba de exploatarea prevăzută sau de cea pe termen lung, de modernizare, de construcția unor noi centrale sau de renunțarea treptată la energia nucleară. Evenimentele recente de la Fukushima (cutremurul și tsunami-ul din Japonia din 11 martie 2011) au arătat că diversele politici de informare și de formare în materie nucleară trebuie îmbunătățite în continuare și coordonate la nivel mondial.

Indiferent de opțiunea aleasă, disponibilitatea unui număr suficient de angajați bine pregătiți și experimentați este esențială pentru utilizarea responsabilă a energiei nucleare. Acest lucru este aplicabil în toate domeniile: proiectarea, construcția, exploatarea și dezafectarea instalațiilor nucleare, ciclul combustibilului și gestionarea deșeurilor, precum și protecția împotriva radiațiilor.

Capitolul 1 din Tratatul Euratom se referă în mod explicit la obligația Comisiei de a desfășura acțiuni de formare profesională[1]. Articolul 33 din Tratatul Euratom prevede de asemenea că fiecare stat membru trebuie să „ia măsurile necesare în ceea ce privește instruirea, educarea și formarea profesională”.

În fapt, cererea de personal calificat este în creștere, având în vedere media de vârstă ridicată a experților în activitate, care va duce la numeroase pensionări în următorii ani.

În concluziile sale privind nevoia de competențe în domeniul nuclear din 13 noiembrie 2008 (15406/08), Consiliul Uniunii Europene precizează că Uniunea Europeană este expusă unui risc real de pierdere a competențelor nucleare în cazul în care nu se ia nicio măsură și subliniază ferm că păstrarea competențelor în acest domeniu necesită un efort general care să implice actori din sectorul public și din cel privat și în special industria nucleară.

Prin urmare, Consiliul încurajează statele membre și Comisia să efectueze o „evaluare a competențelor și calificărilor profesionale” ale Uniunii Europene în domeniul nuclear și invită Comisia Europeană și statele membre să asigure o informare sistematică cu privire la programele de formare existente în Europa care asigură obținerea unor diplome.

Totodată, acesta invită Comisia să raporteze în mod periodic Consiliului de miniștri cu privire la măsurile luate ca urmare a respectivelor concluzii ale Consiliului.

Provocarea de a asigura resurse umane calificate suficiente în domeniul nuclear a fost recunoscută de majoritatea părților interesate, mai exact de industria nucleară, de autoritățile naționale de reglementare și de organismele de suport tehnic (OST). Problema este tot mai des dezbătută în mai multe forumuri naționale și internaționale. În 2007, Comitetul director pentru energie nucleară al OCDE/AEN a publicat o declarație asupra rolului guvernelor în asigurarea resurselor umane calificate în domeniul nuclear[2] și a invitat guvernele să ia măsuri pentru a monitoriza situația și pentru a asigura cooperarea la nivel național și internațional în vederea consolidării educației și cercetării nucleare și a atragerii studenților și a tinerilor profesioniști pentru ca aceștia să devină experții nucleari de care va fi nevoie în viitor.

La rândul său, AIEA consideră că instituirea unor programe sustenabile de educație și formare profesională este esențială pentru securitate. Această opinie este susținută de mai multe rezoluții ale conferinței generale, care datează din anul 1992 și prin care agenției i se cerea, printre altele, să intensifice cursurile postuniversitare și cursurile de formare profesională de specialitate în limbile oficiale pertinente ale agenției și să elaboreze programe analitice și materiale didactice pentru grupuri țintă specifice.

Obiectivul acestui prim raport asupra situației existente este de a oferi – în măsura posibilului – o imagine cuprinzătoare a situației, de a identifica provocările actuale și de a prezenta întreaga gamă de inițiative existente sau planificate la nivelul UE, național sau internațional care ar putea aborda provocările identificate în cel mai eficient și mai sistematic mod posibil. Raportul este așadar un răspuns la strategia Europa 2020 și la Concluziile Consiliului 15406/08.

SITUAțIA ACTUALă DIN UE ÎN CEEA CE PRIVEșTE RESURSELE UMANE

Securitatea nucleară este o condiție esențială pentru utilizarea responsabilă a energiei nucleare. Din acest motiv, în 2008, Comisia a lansat un studiu intitulat „Securitatea nucleară în contextul pierderii experienței în domeniul nuclear” ( Nuclear Safety in a Situation of Fading Nuclear Experience ), publicat în 2009. Studiul nu a abordat situația globală a sectorului nuclear, ci a analizat situația din UE pentru un grup critic, și anume disponibilitatea personalului necesar de securitate nucleară în cadrul operatorilor de centrale nucleare și al organismelor de reglementare . Deși studiul nu a identificat un risc acut de lipsă de personal în niciunul dintre statele membre, au fost exprimate unele preocupări pentru perioada de până în 2020. S-a constatat că, în consecință, statele membre, anumite organizații și UE au lansat inițiative pentru îmbunătățirea situației.

Studiul a formulat o serie de recomandări, printre care îmbunătățirea cooperării dintre actorii cheie și universități, precum și dintre operatori și organismele de reglementare în vederea optimizării programelor de formare, îmbunătățirea raportării cu privire la situația personalului în temeiul Convenției privind securitatea nucleară, intensificarea schimburilor de informații la nivel internațional și bilateral cu privire la experiența de exploatare, crearea unei academii de studii nucleare postuniversitare la care inginerii diplomați să studieze principiile valabile la nivel european în domeniul securității nucleare, și, în fine, examinarea periodică a situației personalului în UE.

Deși acest studiu a fost realizat din perspectiva securității nucleare, recomandările și discuțiile ulterioare au identificat două nevoi esențiale:

- O analiză periodică și cuprinzătoare a cererii și ofertei la nivelul UE. În ceea ce privește cererea, analiza trebuie să identifice nevoile calitative și cantitative de personal nou, precum și penuria constatată sau preconizată în cadrul diverselor grupuri de părți interesate implicate. Pe planul ofertei, analiza trebuie să examineze capacitățile de formare a noilor profesioniști, precum și tipul de calificări necesare.

- O monitorizare continuă a provocărilor identificate și a modului în care acestea sunt abordate de inițiative deja existente sau planificate, astfel încât să se poată interveni din timp pentru acoperirea lacunelor și pentru asigurarea unei mai bune coordonări a inițiativelor, în vederea maximizării eficienței acestora.

Deși au fost luate deja o serie de măsuri, descrise la punctul 3, se pare că există încă dificultăți care trebuie soluționate la nivelul UE și la nivel internațional.

- În numeroase state membre, numărul studenților și al absolvenților de universitate cu o formare solidă în științe nucleare este insuficient, probabil din cauza unei aparente lipse de perspective profesionale la nivel național.

- Este din ce în ce mai dificilă atragerea absolvenților cu studii tehnice sau de altă natură pentru a ocupa un loc de muncă în sectorul nuclear .

- Există o nevoie din ce în ce mai mare de a asigura mobilitatea și competențele multiculturale ca răspuns la globalizarea industriei nucleare.

- Menținerea și îmbunătățirea continuă a competențelor de specialitate ale profesioniștilor care lucrează deja în sectorul nuclear este o provocare permanentă.

Deși sarcina de a face față acestor provocări revine în principal statelor membre, industriei lor și organizațiilor de cercetare, cooperarea internațională și inițiativele la nivelul UE pot îmbunătăți în continuare situația. UE oferă platforma ideală pentru crearea sinergiilor, pentru colectarea și diseminarea cunoștințelor și a competențelor de specialitate, pentru sprijinirea programelor de formare profesională și postuniversitară și pentru promovarea și sprijinirea mobilității. Inițiativele la nivelul UE sunt recomandate în special atunci când oferă o valoare adăugată măsurilor luate la nivel național.

Există deja o serie de inițiative la nivelul UE, care sunt prezentate pe scurt la următoarele puncte, cu un accent special pe provocările pe care le abordează. Mai multe detalii în acest sens sunt furnizate într-un document de lucru al serviciilor Comisiei.

INIțIATIVE LA NIVEL UE șI INTERNAțIONAL

Îmbunătățirea studiilor universitare în domeniul științelor nucleare

Atunci când aleg o programă de învățământ, studenții sunt interesați în special de perspectivele de carieră promițătoare. Această chestiune trebuie așadar abordată, însă în principal la nivel național. Cu toate acestea, au fost identificate inițiative la nivelul UE care pot simplifica și consolida eforturile părților interesate naționale. Trebuie subliniată în acest context noua guvernanță în domeniul cunoștințelor și al educației și formării profesionale din cadrul politicii UE, care pune accent pe libera circulație a cunoștințelor.

În prezent, Asociația Rețeaua europeană pentru formare în domeniul nuclear ( ENEN – European Nuclear Education Network ), creată în 2003 ca organizație internațională non-profit și compusă actualmente din 60 de universități, centre de studii și industrii de profil din 17 state membre ale UE, face eforturi pentru a asigura libera circulație a cunoștințelor nucleare, în principal în cadrul învățământului superior și al formării profesionale la nivelul UE. Asociația este cofinanțată prin taxele de înscriere ale membrilor și prin participarea acestora la programele-cadru ale Comunității.

ENEN depune eforturi pentru armonizarea programei European Master of Science pentru disciplinele nucleare, pentru promovarea studiilor de doctorat, precum și a schimburilor de studenți și de cadre didactice în cadrul acestei rețele. Ea urmărește totodată creșterea numărului de studenți prin oferirea unor stimulente, crearea unui cadru pentru recunoașterea reciprocă, precum și promovarea și consolidarea relației dintre universități, organizații de cercetare, organisme de reglementare, sectorul nuclear și orice alte organizații implicate în aplicarea științelor nucleare și a radiațiilor ionizante.

ENEN a recunoscut, de asemenea, necesitatea unei pregătiri profesionale postuniversitare și continue (învățare de-a lungul vieții) și și-a lărgit domeniul de activități în consecință, așa cum se precizează la punctul 3.4 de mai jos.

Stimulente pentru absolvenții de studii universitare și absolvenții care lucrează în alte sectoare pentru ocuparea unui loc de muncă în sectorul nuclear

Crearea de stimulente pentru absolvenții de studii universitare și absolvenții care lucrează deja în alte sectoare pentru ca aceștia să aleagă o carieră în sectorul nuclear este, în principal, o sarcină care le revine organizațiilor și societăților private. Cu toate acestea, cooperarea la nivelul UE poate consolida eforturile în acest sens.

De aceea șase dintre cele mai mari companii europene din sectorul nuclear (AREVA, Axpo, EnBW, E.ON Kernkraft, URENCO și Vattenfall) au creat în ianuarie 2010 European Nuclear Energy Leadership Academy (ENELA) cu misiunea de a forma viitorii lideri din industria nucleară. Comisia Europeană a sprijinit lansarea academiei ENELA, cu sediul la Munchen, în urma unei idei apărute în cadrul Forumului european pentru energie nucleară (ENEF)[3]. ENELA oferă tinerilor absolvenți, dar și managerilor care au deja câțiva ani de experiență și potențialul de a ocupa funcții de nivel înalt, programe care să le furnizeze aptitudinile și competențele de specialitate de care vor avea nevoie pentru a deveni lideri și pentru a asigura dezvoltarea în continuare a unor soluții sustenabile la nivel european în domeniul energiei nucleare. Astfel, ea oferă perspective deosebit de atractive pentru tinerii absolvenți ai universităților sau pentru cei care lucrează deja în alte sectoare. Comisia Europeană furnizează asistență în natură, de exemplu vorbitori și consiliere, dar nu și sprijin financiar.

Formare profesională și postuniversitară, îmbunătățirea competențelor de specialitate, mobilitate

Instituțiile UE participă de multă vreme în mod activ la colectarea și diseminarea cunoștințelor și a competențelor de specialitate, la sprijinirea programelor de formare profesională și postuniversitară și la promovarea și sprijinirea mobilității. Industria, TSO și organizațiile internaționale recunosc și ele din ce în ce mai mult necesitatea și avantajele cooperării la nivelul UE.

Inițiative ale UE

Una dintre noile provocări în materie de dobândire de cunoștințe și consolidare a competențelor în UE este integrarea cerințelor de mobilitate fără frontiere și învățare pe tot parcursul vieții, cu scopul de a produce, de exemplu, un „pașaport al competențelor european” , dacă este cazul.

În acest scop, și la fel ca în alte sectoare industriale din UE precum aeronautica și automobilele, ar trebui să se utilizeze Sistemul european de credite pentru educație și formare profesională (ECVET) (a se vedea Recomandarea Parlamentului European și a Consiliului din 18 iunie 2009[4]), al cărui obiectiv este promovarea încrederii reciproce și a transparenței și recunoașterea competențelor și calificărilor în educația și formarea profesională în toate cele 27 de state membre ale UE.

Programele de formare Euratom sunt destinate de regulă cercetătorilor și lucrătorilor din industrie cu studii superioare și sunt adaptate la evoluțiile recente din sectorul nuclear și al reglementărilor specifice, și anume internaționalizare, dereglementare și privatizare, tendința către externalizarea activităților și noi abordări în materie de gestionare a tehnologilor avansate și a resurselor umane.

Sprijinită financiar în cadrul celui de-al șaptelea Program-cadru de cercetare și formare Euratom (2007 – 2013), Asociația Rețeaua europeană pentru formare în domeniul nuclear (ENEN) organizează o serie de „programe europene de formare în domeniul fisiunii” (EFTS) care răspund nevoii de competențe specifice în anumite domenii, folosind instrumentele furnizate de sistemul ECVET. Proiectele și programele de formare furnizează, de exemplu, cunoștințele nucleare de bază, precum și programe de formare specializată privind dificultățile în proiectarea și construcția centralelor nucleare actuale și viitoare. Printre temele acoperite de programe se numără și cultura securității nucleare ca element esențial pentru utilizarea responsabilă a energiei nucleare.

Un alt obiectiv este elaborarea unor standarde europene în domeniul protecției radiologice în sinergie cu autoritățile competente și crearea unui „program european de formare în domeniul protecției împotriva radiațiilor” recunoscut la nivelul UE.

Utilizarea responsabilă a energiei nucleare nu se referă doar la funcționarea centralelor nucleare, ci și la gestionarea deșeurilor radioactive produse, inclusiv stocarea lor în depozite geologice. În acest scop, un program EFTS specific are ca obiectiv formarea competențelor de care au nevoie organizațiile de gestionare a deșeurilor radioactive.

Centrul Comun de Cercetare al Comisiei (JRC) dispune de o serie de instalații nucleare destinate cercetării și educației și formării profesionale. De-a lungul anilor, educația și formarea profesională au făcut parte integrantă din lucrările JRC sub formă de stagii și programe destinate titularilor de burse la nivel de doctorat și de studii postuniversitare. În plus, formarea studenților și a profesioniștilor a fost realizată prin cursuri de formare periodice, școli specializate și ateliere dedicate securității și protecției fizice în domeniul nuclear. În cadrul Asociației Europene pentru Cercetare-Dezvoltare în Domeniul Garanțiilor Nucleare (ESARDA), JRC organizează cursuri recunoscute pe plan academic în domeniul garanțiilor nucleare și al neproliferării. Începând din 2009 funcționează un centru de formare în domeniul garanțiilor și al securității nucleare, în sinergie cu alte inițiative globale ale Comisiei în materie de securitate. În contextul „școlii europene pentru securitate și protecție fizică în domeniul nuclear”, JRC dezvoltă un concept integrat pentru dobândirea unei specializări în domeniile tehnologiei nucleare legate de garanții și securitate nucleară, materiale nucleare, date nucleare și știința actinidelor, în completarea programelor universitare europene. JRC le oferă astfel studenților o oportunitate unică de a dobândi experiență practică în laboratoarele sale nucleare specializate și de a participa la cercetarea de vârf.

În cadrul programului Euratom al JRC privind securitatea și protecția fizică în domeniul nuclear, implementat în Institutul pentru Energie din Petten, un proiect special denumit „CAPTURE” este dedicat managementului cunoștințelor în domeniul securității reactoarelor nucleare. Proiectul se bazează pe trei piloni: evaluarea evoluției resurselor umane în sectorul energiei nucleare (EHRO-N, a se vedea punctul 3.4.), contribuția la educație și formare profesională în domeniul nuclear (prin intermediul ENEN, a se vedea punctul 3.1.) și conservarea cunoștințelor, care contribuie la menținerea, consolidarea și transferul de cunoștințe la nivelul UE în domeniul tehnologiei nucleare și completează proiectele Euratom ale DG RTD în cadrul PC7 și activitățile esențiale ale AIEA privind managementul cunoștințelor.

În plus, cooperarea cu țări terțe în cadrul instrumentului Uniunii Europene pentru cooperarea în materie de securitate nucleară[5] (ICSN) acoperă și activități care vizează sporirea cunoștințelor și a capacităților tehnice ale autorităților însărcinate cu securitatea nucleară din țările terțe. Acest aspect este abordat în cadrul ICSN atât la nivelul cooperării bilaterale, cât și prin intermediul unor proiecte specifice cu anvergură mondială, de exemplu pe tema formării și îndrumării pentru experții autorităților de reglementare din domeniul nuclear și ai organismelor de suport tehnic ale acestora în vederea dezvoltării sau a consolidării capacităților lor tehnice și de reglementare (proiect MC.03/10).

Educația și formarea profesională fac parte totodată din Platforma tehnologică pentru energie nucleară sustenabilă (SNE-TP) , compusă din toate părțile interesate din domeniul fisiunii nucleare și al radioprotecției (peste 75 de organizații). Aceasta se dorește a fi o forță motrice, printre altele, în programele de educație și formare, precum și în managementul cunoștințelor (grupul ETKM). În decembrie 2010, ea a prezentat împreună cu FORATOM un raport intitulat: „Educație și formare în domeniul nuclear: elemente-cheie ale unei strategii europene sustenabile”.

Alte inițiative la nivelul UE

Patru TSO europene, situate în Franța, Germania, Republica Cehă și Lituania, au creat în 2010 Institutul european de formare și îndrumare în domeniul securității nucleare (ENSTTI).

Acesta este deschis pentru TSO și pentru autoritățile din domeniul securității nucleare care doresc să își pună la dispoziție experiența și competențele și acoperă întregul spectru de competențe în materie de securitate nucleară. ENSTTI oferă stagii de formare aplicată de scurtă durată și perioade de îndrumare pentru absolvenții de universitate și pentru persoanele cu o anumită experiență profesională în domeniul nuclear, adaptate profilului fiecărui participant.

În ceea ce privește industria, Forumul Atomic European – FORATOM – a înființat în noiembrie 2010 un task force pentru educație, formare și managementul cunoștințelor pentru a oferi industriei nucleare o platformă pentru schimbul de idei și informații cu instituțiile UE și cu diverse inițiative din acest domeniu de pe întreg teritoriul UE.

Acesta va promova acțiunile întreprinse de industria nucleară și va fi un punct de referință pentru întrebările adresate industriei pe teme legate de educație, formare și management al cunoștințelor.

Inițiative internaționale

Rețeaua europeană pentru formare în domeniul nuclear (ENEN) este un partener al Universității nucleare mondiale ( World Nuclear University , WNU), un parteneriat public-privat mondial care s-a angajat să îmbunătățească învățământul și leadershipul internațional în ceea ce privește aplicațiile pașnice ale științei și tehnologiei nucleare. Principalii participanți la parteneriatul WNU sunt organizațiile mondiale ale industriei nucleare, agențiile nucleare interguvernamentale și principalele instituții de învățământ de profil din unele țări terțe.

AIEA are numeroase proiecte privind managementul cunoștințelor din domeniul energiei nucleare. Aceasta oferă o selecție de informații în publicații pe tema energiei nucleare, gestionează peste 20 baze de date privind diferite chestiuni nucleare, precum și un registru internet al resurselor nucleare. Agenția se ocupă totodată de organizarea de reuniuni, conferințe și ateliere periodice în domeniul educației nucleare și al managementului cunoștințelor. Una dintre activitățile sale principale este sistemul internațional de informații nucleare (INIS).

OCDE/AEN a înființat la sfârșitul anului 2009 un grup ad hoc de experți pentru educație și managementul cunoștințelor, care reunește 23 de experți reprezentând 15 țări, Comisia Europeană și AIEA. Principala sa sarcină este de a prezenta o imagine a situației actuale a educației, a formării profesionale și a instalațiilor nucleare și de a furniza un model de acțiune pentru asigurarea competențelor nucleare. Publicarea rezultatelor este prevăzută pentru sfârșitul anului 2011 într-un raport intitulat „Educație și formare în domeniul nuclear: Asigurarea unei forțe de muncă competente”.

Facultatea internațională de drept nuclear , creată în 2001 de către OCDE/AEN și Universitatea din Montpellier, beneficiază de sprijinul AIEA. Obiectivul său este de a furniza un curs intensiv de înaltă calitate de drept nuclear internațional, destinat în special studenților la drept nuclear la nivel de masterat sau de doctorat și tinerilor profesioniști din sectorul nuclear. Participanții înscriși în programul facultății au posibilitatea de a obține o diplomă universitară (Diplôme d’Université - D.U.) în drept nuclear internațional. Această diplomă este recunoscută în cadrul ECTS (Sistemul european de transfer și acumulare de credite).

Inițiative naționale

În mai multe state membre ale UE au fost create rețele de învățământ naționale, care colaborează în cadrul ENEN. Există numeroase inițiative naționale de anvergură care sporesc numărul de studenți și îmbunătățesc calificările obținute.

Mai multe state membre ale UE au programe în curs de desfășurare sau lansate recent în domeniul rețelelor naționale de formare nucleară, printre care și următoarele:

BELGIA | BNEN | http://www.sckcen.be/BNEN/ |

REP. CEHĂ | CNEN | http://www.cenen.cz/kontakt.html |

DANEMARCA | NKS | http://www.nks.org/en/welcome.htm |

FINLANDA | FINNEN | http://www.tkk.fi/en/ |

FRANȚA | INSTN | http://www-instn.cea.fr/Page-Home.html |

GERMANIA | Kompetenzverbund Kerntechnik | http://nuklear-server.ka.fzk.de/Kompetenzverbund/start.htm |

ITALIA | CIRTEN | http://www.cirten.it/ |

ȚĂRILE DE JOS | KINT | http://www.kint.nl/ |

ROMÂNIA | RONEN | http://www.ronen.ro/ |

SUEDIA | NKS | http://www.nks.org/en/welcome.htm |

REGATUL UNIT | NTEC | http://www.ntec.ac.uk/ |

În timp ce în trecut inițiativele erau adesea axate în principal pe nivelul universitar, noile evoluții au condus la o extindere sau reorientare a abordărilor existente, precum și la noi inițiative care acoperă și programele postuniversitare.

Monitorizarea continuă a situației

Deși în multe state membre preocupările generale legate de disponibilitatea în timp util a unui personal suficient de calificat și de experimentat sunt evidente și deși numeroase activități au fost deja lansate sau sunt planificate pentru viitorul apropiat, în prezent nu putem avea o imagine cuprinzătoare a situației din UE care să permită luarea unor decizii adecvate privind acoperirea nevoilor de educație și formare profesională.

ENEF a recunoscut această problemă și a recomandat o inițiativă la nivelul UE.

Prin urmare, în 2009 a fost creat un Observator european al resurselor umane din sectorul energiei nucleare (EHRO-N) pentru a furniza cu regularitate date adecvate și pentru a analiza nevoile și evoluția pe termen scurt, mediu și lung a ofertei și a cererii de resurse umane pentru diferitele părți interesate din sectorul energiei nucleare. Analiza amănunțită a punctelor tari, a lacunelor și a deficiențelor infrastructurii europene de educație și formare profesională în domeniul nuclear permite elaborarea de recomandări privind acțiunile de remediere și de optimizare care trebuie întreprinse în sprijinul dezvoltării unui sistem european de calificări nucleare și recunoaștere reciprocă și al luării unor decizii strategice pentru asigurarea unor capacități adecvate în UE. Datele și rezultatele pertinente vor fi comunicate periodic organizațiilor guvernamentale, universitare și private ale statelor membre implicate în educația și formarea profesională în domeniul nuclear și vor fi examinate de un grup consultativ superior cu membri din rândul principalelor părți interesate din domeniul nuclear din UE.

CONCLUZII șI RECOMANDăRI

Pe scurt, se poate observa că provocarea de a asigura disponibilitatea unui personal suficient de calificat și de experimentat pentru continuarea utilizării responsabile a energiei nucleare a fost între timp clar recunoscută la nivel național și internațional și la nivelul UE. Inițiativele lansate par a fi promițătoare și sunt foarte apreciate. Deși este evident că provocările de la nivel universitar și postuniversitar trebuie abordate în principal la nivel național, valoarea adăugată a inițiativelor UE este tot mai mult recunoscută la nivel guvernamental, legislativ și industrial. Pentru a îmbunătăți și mai mult situația, trebuie utilizate toate posibilitățile și opțiunile disponibile în vederea creșterii eficacității prin utilizarea sinergiilor și prin cooperare. În acest context, inițiativa JRC „Școala europeană pentru securitate și protecție fizică în domeniul nuclear” ar trebui să elimine lacunele, stimulând crearea unor noi sinergii și consolidând programele universitare existente în colaborare cu principalele universități din Europa.

Instituțiile UE oferă o gamă largă de posibilități care asigură continuitatea dobândirii de cunoștințe și competențe la nivelul UE. Rețeaua europeană pentru formare în domeniul nuclear (ENEN) și alte inițiative ale UE contribuie la creșterea atractivității studiilor universitare, la armonizarea programelor școlare pentru European Master of Science în disciplinele nucleare și la crearea unui cadru pentru recunoașterea reciprocă. Inițiativele au totodată ca scop promovarea și consolidarea relațiilor dintre universități, organizații de cercetare, organisme de reglementare, industria de profil și alte organizații care completează activitățile naționale. Ele stimulează în același timp acțiunile de învățare pe tot parcursul vieții, profitând de feedback-ul operațional din partea industriei și studiind noi discipline științifice, cum ar fi guvernarea riscului și securitatea nucleară.

În aceste circumstanțe și ca urmare a evenimentelor de la Fukushima, în viitorul apropiat vor fi prezentate în contextul programului-cadru Euratom o serie de inițiative de formare profesională menite să consolideze cultura securității nucleare pe întreg teritoriul Europei, cu un accent deosebit pe factorul uman în situații de criză, și să faciliteze înțelegerea de către opinia publică a tehnologiilor de fisiune nucleară și a chestiunilor de radioprotecție în general.

Inițiativele în curs la diferite niveluri răspund și chiar depășesc concluziile Consiliului din 2008 și sunt pe deplin compatibile cu inițiativa emblematică „O agendă pentru noi competențe și noi locuri de muncă” a CE. De aceea, se recomandă continuarea pe această cale promițătoare într-un spirit de strânsă cooperare între toate părțile interesate implicate.

Cu toate acestea, în pofida tuturor acestor inițiative binevenite, nu există încă o evaluare cuprinzătoare care să indice dacă inițiativele întreprinse la nivel național și internațional corespund în totalitate nevoilor cantitative sau calitative. Mai mult, impactul evenimentului de la Fukushima asupra evoluției cererii și ofertei de resurse umane în sectorul energiei nucleare nu a fost încă evaluat. EHRO-N este, prin urmare, inițiativa care va permite acoperirea acestei lacune, în special deoarece poate asigura o monitorizare și o analiză continuă a dificultăților viitoare. EHRO-N va fi sursa de informare centrală pentru toți actorii din UE interesați de optimizarea și integrarea tuturor inițiativelor luate. Statele membre sunt invitate așadar să sprijine pe deplin Comisia în elaborarea acestui instrument promițător.

Comisia intenționează să furnizeze un raport de follow-up și alte recomandări odată ce EHRO-N va fi pe deplin operațional - până la sfârșitul lui 2011 - și va putea oferi o imagine completă a necesităților și a satisfacerii acestora la nivelul UE. Prezentarea unui raport al EHRO-N către Comisie este prevăzută la sfârșitul anului 2012. Pe baza acestui raport, Comisia va publica al doilea raport cu privire la situația existentă adresat Consiliului și Parlamentului.

[1] Versiune consolidată, JO C 84, 30.3.2010.

[2] http://www.oecd-nea.org/press/2007/2007-05.html

[3] http://ec.europa.eu/energy/nuclear/forum/forum_en.htm

[4] http://eur-lex.europa.eu/LexUriServ/LexUriServ.do?uri=OJ:C:2009:155:0011:0018:RO:PDF

[5] Creat prin Regulamentul (Euratom) nr. 300/2007 al Consiliului din 19 februarie 2007 de stabilire a unui instrument pentru cooperarea în materie de securitate nucleară.